<https://danmarkshistorien.dk/vis/materiale/adam-oehlenschlaeger-guldhornene-1802>

Adam Oehlenschläger "Guldhornene", 1802

**Kildeintroduktion:**

Adam Oehlenschläger (1779-1850) skrev i 1802 digtet "Guldhornene". De to guldhorn, der kort tid forinden var blevet stjålet fra Kunstkammeret i København og omsmeltet af en guldsmed, stammede oprindeligt fra ca. år 400 efter vor tidsregning, og var blevet fundet i Sønderjylland i 1639 og 1734. Oehlenschlägers digt markerer såvel hans egen indtræden på den danske litterære scene som romantikkens gennembrud i dansk litteratur, og "Guldhornene" betegnes som et af de vigtigste danske værker i denne periode.

Romantikkens vigtigste temaer var kærligheden, historien og naturen, og særligt de tyske romantiske digtere gav inspiration til Oehlenschläger og andre danske digtere i romantikken. Centralt for romantikken var organismetanken: ideen om at en større sammenhæng gennemstrømmede hele universet, og at denne sammenhæng især åbenbarede sig for kunstnere, der ikke var styret af fornuft, men af følelser og fantasi. Med digtet introducerede Oehlenschläger desuden en ny skrivestil, der flittigt benyttede sig af sansemættede detaljer og et levende og associationsskabende sprogbrug.

Guldhornene beskrives af Oehlenschläger som "Glimt fra Oldtidsdage", og deres forsvinden opfattes som gudernes straf over de materialistiske mennesker. Derfor er det heller ikke famlende arkæologer, men to 'børn' af naturen, der finder guldhornene; en ung uskyldig kvinde ”med sneehvide Haand” og "Naturens Søn", altså en bonde. På grund af samtidens materialistiske verdensopfattelse og manglende forståelse for guldhornenes symbolske betydning, deres guddommelighed og uforgængelighed, tager guderne, med guldsmedens omsmeltning, guldhornene tilbage. Adam Oehlenschläger er også forfatteren til "Der er et yndigt Land" fra 1819, som er den ene af Danmarks to nationalmelodier.

*[](https://danmarkshistorien.dk/fileadmin/_processed_/d/3/csm_Adam_Oehlenschl_ger__s.703_959c7983dc.jpg)*    
*Adam Oehlenschläger.* Fra: Danmarks Riges Historie bind 5.

**Guldhornene**

De higer og söger  
I gamle Böger,   
I oplukte Höie   
Med speidende Öie,  
Paa Sværd og Skiolde  
I muldne Volde,  
Paa Runestene  
Blandt smuldnede Bene.

Oldtids Bedrifter  
Anede trylle;  
Men i Mulm de sig hylle,  
De gamle Skrifter.  
Blikket stirrer,  
Sig Tanken forvirrer.  
I Taage de famle.  
„I gamle gamle  
Hensvundne Dage!  
Da det straalte i Norden,  
Da Himlen var paa Jorden,  
*Giv et Glimt tilbage!“*

Skyen suser,  
Natten bruser,  
Gravhöien sukker,  
Rosen sig lukker.  
De övre Regioner  
Toner!  
De sig möde, de sig möde,  
De forklarede Höie,  
Kampfarvede, röde,  
Med Stierneglands i Öie.

„I som raver i blinde,  
Skal finde  
Et ældgammelt Minde,  
Der skal komme og svinde!  
Dets gyldne Sider  
Skal Præget bære  
Af de ældste Tider.  
Af det kan I lære.  
Med andagtsfuld Ære  
I vor Gave belönne.  
Det skiönneste Skiönne,  
En *Möe*  
Skal Helligdommen finde!“  
Saa synge de og svinde.  
Lufttonerne döe!

Hrymfaxe[[1]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "noteend1" \o "Hrymfaxe (Rimfaxe): i nordisk mytologi guddommen Nats hest, der hver nat trækker Nats kærre over himlen." \t "_self) den sorte  
Puster og dukker  
Og i Havet sig begraver.  
Morgenens Porte  
Delling oplukker,  
Og Skinfaxe[[2]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "noteend2" \o "Skinfaxe: i nordisk mytologi guddommen Dags hest, der med sin strålende manke (oldn.faxi) oplyser luft og jord." \t "_self) traver  
I straalende Lue  
Paa Himlens Bue.

Og Fuglene synge.  
Dugperler bade  
Blomsterblade,  
Som Vindene gynge.  
Og med svævende Fied  
En Möe hendandser  
Til Marken afsted.  
Violer hende krandser.  
Hendes Rosenkind brænder,  
Hun har Lilliehænder.  
Let som en Hind  
Med muntert Sind,  
Hun svæver og smiler;  
Og som hun iler  
Og paa Elskov grubler –  
Hun snubler!  
Og stirrer og skuer  
Gyldne Luer,  
Og rödmer og bæver  
Og zittrende hæver  
Med undrende Aand,  
Af sorten Muld,  
Med sneehvide Haand,  
Det röde Guld.

En sagte Torden  
Dundrer!  
Hele Norden  
Undrer!

Og hen de stimle  
I store Vrimle,  
Og grave og söge  
Skatten at foröge.  
Men intet Guld!  
Deres Haab har bedraget.  
De see kun det Muld,  
Hvoraf de er taget.

Et Sekel[[3]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "noteend3" \o "Sekel: århundrede." \t "_self) svinder!!

Over Klippetinder  
Det atter bruser.  
Stormenes Sluser  
Bryde med Vælde.  
Over Norges Fielde  
Til Danmarks Dale  
I Skyernes Sale,  
De forklarede Gamle  
Sig atter samle.

„For de sieldne Faae  
Som vor Gave forstaae,  
Som ei Jordlænker binde,  
Men hvis Siele sig hæve  
Til det Eviges Tinde,  
Som ane det Höie  
I Naturens Öie,  
Som tilbedende bæve  
For Guddommens Straaler,  
I Sole, i Violer,  
I det Mindste, i det Störste,  
Som brændende törste  
Efter Livets Liv,  
Som – o store Aand  
For de svundne Tider!  
See dit Guddomsblik  
Paa Helligdommens Sider,  
For *dem* lyder atter vort Bliv!  
Naturens Sön,  
Ukiendt i Lön,  
Men som sine Fædre  
Kraftig og stor,  
Dyrkende sin Jord,  
Ham vil vi hædre,  
Han skal *atter* finde!“  
Saa synge de og svinde.

Hrymfaxe den sorte  
Puster og dukker,  
Og i Havet sig begraver.  
Morgenens Porte  
Delling[[4]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "noteend4" \o "Delling: i nordisk mytologi gud for solopgangen." \t "_self) oplukker,  
Og Skinfaxe traver  
I straalende Lue,  
Paa Himlens Bue.

Ved lune Skov  
Öxnene[[5]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "noteend5" \o "Øxen: okse." \t "_self) trække  
Den tunge Plov,  
Over sorten Dække.

Da standser Ploven,  
Og en Gysen farer  
Igiennem Skoven.  
Fugleskare  
Pludselig tier.  
Hellig Taushed  
Alt indvier.

Da klinger i Muld  
Det gamle Guld.

Tvende Glimt fra Oldtidsdage  
Funkler i de nye Tider.  
Selsomt vendte de tilbage,  
Gaadefyldt paa röde Sider.

Mystisk Helligdom omsvæver  
Deres gamle Tegn og Mærker.  
Guddomsglorien ombæver  
Evighedens Underværker.

Hædrer dem, thi Skiebnen skalter!  
Snart maaskee de er forsvunden.  
Jesu Blod paa Herrens Alter  
Fylde dem, som Blod i Lunden.

Men I see kun deres Lue,  
Ikke det ærværdigt Höie!  
Sætte dem som Pragt tilskue  
For et mat nysgierrigt Öie.

Himlen sortner, Storme brage!  
Visse Time du er kommen.  
Hvad de gav de tog tilbage.  
Evig bortsvandt Helligdommen.

**Ordforklaringer m.m.**

[[1]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "note1" \t "_self) Hrymfaxe (Rimfaxe): i nordisk mytologi guddommen Nats hest, der hver nat trækker Nats kærre over himlen.

[[2]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "note2" \t "_self) Skinfaxe: i nordisk mytologi guddommen Dags hest, der med sin strålende manke (oldn.*faxi*) oplyser luft og jord.

[[3]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "note3" \t "_self) Sekel: århundrede.

[[4]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "note4" \t "_self) Delling: i nordisk mytologi gud for solopgangen.

[[5]](https://danmarkshistorien.dk/leksikon-og-kilder/vis/materiale/adam-oehlenschlaeger-guldhornene-1802/" \l "note5" \t "_self) Øxen: okse.